12 Le fa go ntse jalo, fa setšhaba sa Iseraele se ne se le mo tseleng se ya kwa Lefatsheng le le Solofeditsweng, Kora o ne a bona se a neng a akanya gore ke mathata mo thulaganyong ya Modimo. Go tswa foo, banna ba bangwe ba le 250 ba ba etelelang pele mo setšhabeng ba ne ba ema Kora nokeng fa a ne a leka go dira diphetogo. Kora le ba bangwe ba ka tswa ba ne ba tlhomamisegile ka kamano ya bone le Jehofa. Ba ne ba raya Moshe ba re: “Go lekane ka [wena], ka gonne batho ba phuthego yotlhe ba boitshepo e bile Jehofa o mo gare ga bone.” (Dipa. 16:1-3) A bo ba ne ba na le boikutlo jwa go itshepa thata le jwa go ikgogomosa jang ne! Moshe o ne a ba raya a re: “Jehofa o tla itsise gore ke mang yo e leng wa gagwe.” (Bala Dipalo 16:5.) Fa letsatsi le le latelang le wela, Kora le botlhe ba ba neng ba tsuologa le ene ba ne ba sule.—Dipa. 16:31-35.